
[bookmark: TextBodyBegin]Europa-Parlamentet,
–	der henviser til sine tidligere beslutninger om Iran,
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at bahaisamfundet, der udgøres af 300 000 mennesker og ikke er forfatningsmæssigt anerkendt, udsættes for systematisk forfølgelse i henhold til det iranske memorandum fra 1991, herunder vilkårlige anholdelser og fængslinger, tvangsforsvindinger, nægtelse af værdig begravelse, konfiskering af ejendom, nægtelse af uddannelse og beskæftigelse og tilskyndelse til had fra statskontrollerede mediers side;
B.	der henviser til, at de iranske myndigheder kontinuerligt har intensiveret undertrykkelsen af bahaisamfundet gennem massetilbageholdelser, fremskyndede retssager og falske beskyldninger om spionage og samarbejde med udenlandske enheder;
C.	der henviser til, at ca. 1 200 bahaier blev retsforfulgt eller fængslet i 2024, hvoraf to tredjedele af de tilbageholdte var kvinder, og 16 kvinder i Hamadan og Isfahan blev idømt sammenlagt 129 år og udsat for tortur og alvorlige krænkelser af retssikkerheden;
D.	der henviser til, at myndighederne har skændet bahaikirkegårde, bl.a. i Teheran, Ahvaz, Rafsanjan, Kerman og Hamadan;
1.	fordømmer på det kraftigste den eskalerende forfølgelse af bahaisamfundet og den systemiske undertrykkelse af alle religiøse og etniske mindretal og kvinder; opfordrer Iran til øjeblikkeligt at ophøre med alle former for forskelsbehandling, chikane, tilbageholdelse, konfiskering af ejendom og krænkelser af de grundlæggende rettigheder;
2.	opfordrer indtrængende Iran til øjeblikkeligt at løslade alle personer, der er tilbageholdt på grund af deres religion eller tro eller forsvar af menneskerettighederne eller på anklager om blasfemi eller trusler mod den nationale sikkerhed, og til at ophøre med chikane og vold rettet mod religiøse samfund;
3.	udtrykker dyb bekymring over de målrettede angreb på bahaikvinder, som udsættes for religiøs og kønsbaseret forfølgelse og udgør to tredjedele af de bahaier, der sidder fængslet;
4.	kræver, at de iranske myndigheder omstøder domfældelserne af Fariba Kamalabadi, Roya Sabet, Anisa Fanaian, Leila Adalati, Nahid Behrouzi, Mahvash Sabet og de seks bahaikvinder i Hamadan Zarrindokht Ahadzadeh, Farideh Ayyoubi, Noura Ayyoubi, Neda Mohebbi, Jaleh Rezaie og Atefeh Zahedi; opfordrer til løsladelse af Afshin Heyratian og Farhad Fahandej;
5.	fordømmer på det kraftigste stigningen i antallet af henrettelser i Iran; gentager sin stærke modstand mod dødsstraffen og opfordrer indtrængende Iran til at stoppe med at bruge dødsstraf som et redskab til politisk og religiøs forfølgelse;
6.	fordømmer på det kraftigste vanhelligelsen, ødelæggelsen og konfiskeringen af bahaikirkegårde og hindringen af begravelsesritualer;
7.	opfordrer indtrængende Iran til at ophæve memorandummet fra 1991 og give bahaierne adgang til uddannelse, beskæftigelse og basale tjenester og standse konfiskeringen af ejendom, tilbagelevere alle beslaglagte aktiver og tilvejebringe retsmidler for ofrene og yde dem erstatning;
8.	opfordrer EU og medlemsstaterne til at rejse spørgsmålet om den forværrede menneskerettighedssituation i Iran, navnlig krænkelserne af religionsfriheden, i al dialog med Iran og til at indføre sanktioner mod iranske dommere, anklagere og efterretningsfolk, der forfølger bahaier;
9.	gentager sin opfordring til Rådet om at udpege Den Islamiske Revolutionsgarde som en terrororganisation og udvide EU's sanktioner til alle dens medlemmer og dem, der er ansvarlige for menneskerettighedskrænkelser;
10.	pålægger sin formand at sende denne beslutning til Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, Den Islamiske Rådgivende Forsamling, præsidentens kabinet og Den Islamiske Republik Irans øverste leders kontor.

